Carina Christensen (KF), 2010-02-10:
I forhold til spørgsmålet om, hvordan jeg vil mangfoldiggøre eller inkludere kulturen mere bredt i forbindelse med »Kultur for alle«, så vil jeg gerne begynde med at henvise til min tidligere besvarelse af spørgsmål S 1134.
Samtidig vil jeg gerne understrege, at jeg synes, det er vigtigt, at vi kender vores kultur og kulturarv i dens mangfoldighed.
Den danske kultur er ikke en ø, tværtimod, den er igennem årene blevet påvirket af indflydelser udefra og bliver det stadig i høj grad.
Som jeg tidligere har nævnt, så er der i »Kultur for alle« lagt særlig vægt på at sikre kulturtilbud til alle danskere, og derfor vil der i forbindelse med strategien også blive gjort en ekstra indsats for at nå den gruppe af borgere, der ikke benytter sig af traditionelle kulturtilbud i dag.
Denne gruppe af ikkebrugere omfatter bl.a. de unge, den omfatter socialt udsatte og den omfatter også nydanskere.
Jeg kan nævne, at som led i »Kultur for alle« vil der i 2010 blev igangsat en ny kulturvaneundersøgelse, der skal have særlig fokus på at opbygge en ny viden om ikkebrugerne og deres vaner.
Jeg kan også nævne, at bibliotekerne er den kulturinstitution, som flest nydanskere benytter sig af.
For at bibliotekernes viden om bl.a. det område bliver mangfoldiggjort for alle andre kulturinstitutioner, så vil der efter sommerferien i regi af »Kultur for alle« også blive holdt en konference med fokus på videndeling og erfaringsudveksling mellem alle kulturinstitutioner.
I forbindelse med »Kultur for alle« bliver der således iværksat en række tiltag, der skal sikre, at kulturen inkluderer mere bredt, end den gør i dag, og når ud til alle grupper i samfundet.
Der var mange spørgsmål og mange kommentarer.
Helt grundlæggende vil jeg sige: Jeg synes, at kulturen, kulturarven, er noget af det dyrebareste, vi har i det her land.
Det er noget af det dyrebareste, vi har som danskere og generelt som borgere i det her land, og derfor ønsker jeg sådan set, at alle danskere skal have mulighed for at få et ejerskab til den danske kultur og til den danske kulturarv.
Vi ved, når vi ser på, hvem der bruger eksempelvis vores kulturinstitutioner, som jo i høj grad er dem, der formidler kulturarven til danskerne, at der er ca. en tredjedel af danskerne, der i dag ikke kommer de her steder og ikke er traditionelle kulturbrugere.
Det kan være, at de møder kulturtilbud andre steder, men der er i høj grad brug for, at vi får lidt mere viden om, hvad der er årsagen til, at der er så mange danskere, der tilsyneladende vælger vores traditionelle kulturinstitutioner fra.
Jeg synes ikke, at vi skal proppe det her ned i halsen på folk; det tror jeg aldrig der kommer noget godt ud af.
Men vi skal i hvert fald ikke ende der, hvor en gruppe af danskere eller flere grupper af danskere føler, at de bliver ekskluderet af kulturverdenen og ikke inkluderet.
Det skal være sådan, at der er adgang, og at tilbuddene opleves som relevante og vedkommende.
Men det er lidt tidligt at svare på konkret hvordan vi så skal gøre det, for vi er først i gang med kortlægningen
Det synes jeg ville være rigtig godt og positivt.
Der er vi ikke nu; vi har nogle grupper, desværre, som ikke er så aktive i kulturen, som jeg godt kunne tænke mig det, og det er det, vi gerne vil forfølge fremover.
Nu bliver der specifikt spurgt ind til nydanskere.
Jamen der tror jeg at vi har en særlig udfordring.
Jeg ved ikke, om de ikke synes, at de har været inviteret inden for på vores traditionelle kulturinstitutioner; de har hvert fald ikke så højt et kulturforbrug, hvis man sammenligner med andre borgere i det her land.
Det synes jeg er rigtig ærgerligt.
Jeg tror, at der kan komme rigtig meget godt ud af, at man får skabt et møde her, og at man får inviteret den her gruppe af danskere inden for også.
Det vil vi meget gerne se på i forbindelse med »Kultur for alle« og så gå i dialog med aktørerne rundt omkring: Hvordan kunne man i højere grad inddrage nydanskere i de eksisterende kulturtilbud?